
[bookmark: TextBodyBegin]Europski parlament,
–	uzimajući u obzir članak 136. stavke 2. i 4. Poslovnika,
A.	budući da su Afrika i Europa susjedni kontinenti čija je budućnost usko povezana; budući da bi EU trebao nastojati biti vodeći partner Afrike u trgovini, ulaganjima, razvojnoj pomoći, humanitarnoj pomoći, miru i sigurnosti, energetici i digitalnoj transformaciji; budući da su afričke zemlje zajedno četvrti po veličini trgovinski partner EU-a, a države članice EU-a zajedno čine najveće izvozno tržište Afrike; budući da se oba kontinenta suočavaju sa zajedničkim i međusobno povezanim izazovima u sve složenijim geopolitičkim okolnostima;
B.	budući da je Afrika neizostavan partner u rješavanju globalnih izazova: od osiguravanja održivog pristupa kritičnim sirovinama do unapređenja zelene i digitalne tranzicije, jačanja globalne sigurnosti opskrbe hranom, podupiranja dinamičnog tržišta rada, sprečavanja sukoba i izgradnje mira; budući da su demokracija, ljudska prava i vladavina prava temeljne vrijednosti kako EU-a tako i Afričke unije te da su žene i mladi ključni pokretači promjena za demokratsku i gospodarsku budućnost Afrike; budući da se povećanjem suradnje EU-a i Afrike mogu otvoriti zajedničke mogućnosti za inovacije, industrijski razvoj, otvaranje radnih mjesta, ljudski razvoj, postizanje UN-ovih ciljeva održivog razvoja i dugoročno blagostanje na oba kontinenta;
C.	budući da Sporazum iz Samoe[footnoteRef:1] pruža obnovljeni i modernizirani temelj za odnose između EU-a i skupine afričkih, karipskih i pacifičkih država, s ciljem jačanja njihovih kapaciteta za zajedničko rješavanje tih globalnih izazova i odlučnog prelaska na ravnopravno partnerstvo utemeljeno na uzajamnom poštovanju i zajedničkim interesima; [1:  	SL L, 2023/2862, 28.12.2023., ELI: http://data.europa.eu/eli/agree_internation/2023/2862/oj.] 

D.	budući da se Afričkom poveljom o demokraciji, izborima i upravljanju naglašava važnost slobodnih i poštenih izbora, kao i prava političkih stranaka i oporbe; budući da, unatoč napretku ostvarenom proteklih desetljeća, nedavni događaji upućuju na zabrinjavajući trend nazadovanja demokracije;
E.	budući da je Program Afričke unije za razdoblje do 2063. naslovljen „Afrika kakvu želimo” vlastiti dugoročni plan Afrike za uključiv rast, regionalnu integraciju, rodnu ravnopravnost i održiv razvoj; budući da sve vidljivije globalno djelovanje Afrike odražava njezin sve veći politički i gospodarski utjecaj; budući da je stoga važno transparentno i uzajamno korisno partnerstvo utemeljeno na načelima kojim se podupiru afrički i europski prioriteti te promiče dugoročna stabilnost i blagostanje;
F.	budući da su mir, sigurnost i dobro upravljanje preduvjeti za blagostanje, no da se nekoliko afričkih regija, posebno one u nestabilnim okruženjima, i dalje suočava s nestabilnošću, terorizmom, neustavnim promjenama vlasti i humanitarnim krizama; budući da su vanjski akteri povećali svoj otisak u Africi, posebno Kina i Rusija, često netransparentnim ili prisilnim sredstvima, uključujući dezinformiranje i kampanje zlonamjernog utjecaja;
G.	budući da je EU i dalje najveći donator humanitarne i razvojne pomoći u Africi; budući da se globalni humanitarni sustav suočava s dosad nezabilježenom krizom u financiranju, pri čemu je prikupljeno samo 43 % od 50 milijardi USD koje je UN zatražio za humanitarnu pomoć; budući da tu situaciju pogoršavaju kontinuirana smanjenja proračuna za vanjsku pomoć većeg broja ključnih donatora;
H.	budući da je broj stanovnika u Africi 2024. premašio 1,5 milijardi i da se predviđa da će do 2050. dosegnuti 2,5 milijardi, pri čemu je velika većina stanovnika mlađa od 30 godina; budući da ta demografska dinamika sa sobom nosi i prilike i izazove te zahtijeva golema ulaganja u obrazovanje, zapošljavanje, zdravstvenu skrb i infrastrukturu; budući da je nejednakost i dalje jedna od glavnih prepreka postizanju ciljeva održivog razvoja;
I.	budući da Afrika ima golem potencijal za obnovljivu energiju, inovacije i održivi razvoj; budući da taj kontinent, unatoč minimalnom doprinosu globalnim emisijama, aktivno radi na otpornosti na klimatske promjene i zelenom rastu; budući da zajedničko vodstvo EU-a i Afričke unije može ubrzati pravednu, uključivu i održivu tranziciju;
J.	budući da je kontinentalno područje slobodne trgovine u Africi projekt koji bi trebao preobraziti integraciju i gospodarski suverenitet Afrike, ali da je sudjelovanje Afrike u svjetskoj trgovini i ulaganjima i dalje ograničeno; budući da bi se potpora EU-a trebala usredotočiti na izgradnju kapaciteta za carinsko usklađivanje i spremnost privatnog sektora kako bi se maksimalno povećale koristi od kontinentalnog područja slobodne trgovine;
K.	budući da su migracije i mobilnost između Afrike i Europe već dugi niz godina stvarnost koja stvara velike izazove za oba kontinenta i koja može ponuditi prilike samo ako se na odgovarajući način i odgovorno njima upravlja; budući da EU i Afrika imaju zajednički interes za uspostavu dugoročnih i uzajamno korisnih partnerstava koja doprinose gospodarskom razvoju i stabilnosti u Africi te istodobno rješavaju zabrinutost Europe u pogledu nezakonitih migracija, sigurnosti, upravljanja granicama i borbe protiv terorizma; budući da takva partnerstva, bez obzira na to jesu li usmjerena isključivo na migracije ili su šireg opsega uz migracije kao središnji dio, moraju uključivati jasne odgovornosti i obveze, pojačati suradnju u sprečavanju nezakonitih migracija, razbijanju krijumčarskih mreža, poboljšanju vraćanja i jačanju upravljanja granicama te pomoći u rješavanju temeljnih uzroka nezakonitih migracija u zemljama podrijetla i tranzitnim zemljama;
L.	budući da se 2025. obilježava 25. obljetnica službenog partnerstva Afrike i EU-a, čime se pruža povijesna prilika za obnovu i jačanje odnosa te stavljanje partnera u ravnopravan položaj za sljedeću generaciju;
M.	budući da Program UN-a za održivi razvoj do 2030. i Program Afričke unije do 2063. pružaju zajednički orijentir za partnerstvo i trebali bi usmjeravati izradu programa u okviru trenutačnog Instrumenta za susjedstvo, razvoj i međunarodnu suradnju – Globalna Europa i strategije Global Gateway, s naglaskom na transparentnosti, uključivom sudjelovanju i mjerljivim rezultatima;
N.	budući da bi se svi oblici razvojne suradnje trebali zasnivati na načelima djelotvornosti pomoći; budući da se provedba Sporazuma iz Samoe i strategije Global Gateway mora uskladiti s Programom Afričke unije do 2063. i da se njome moraju poštovati načela jednakosti, uzajamne odgovornosti i predanosti afričkih partnera u svim područjima suradnje;
O.	budući da se aktualna kriza državnog duga u Africi povećala tijekom posljednjeg desetljeća; budući da se u ozračju geopolitičkih previranja i rastućih kamatnih stopa udio javnog duga u BDP-u Afrike udvostručio između 2010. i 2022., povećavši se s 32,7 % na 65 %;
P.	budući da je EU u više navrata potvrdio svoju predanost promicanju i zaštiti vjerskih sloboda na globalnoj razini te je poduzeo korake u borbi protiv vjerskih progona i netolerancije u raznim dijelovima svijeta;
Q.	budući da Parlament dosljedno poziva na jačanje međunarodnih napora u borbi protiv vjerskih progona i pozivanju odgovornih za napade na manjinske zajednice na odgovornost;
Novo strateško partnerstvo ravnopravnih strana
1.	poziva na obnovu partnerstva EU-a i Afrike usmjerenog na budućnost koje se temelji na uzajamnom poštovanju, zajedničkim interesima i razumijevanju da su oba kontinenta potrebna jedan drugome i da su zajedno snažnija; napominje da je u vrijeme promjenjive geopolitičke dinamike i sve veće globalne nesigurnosti, uključujući rastući ekstremizam, kao i rezova u razvojnoj i humanitarnoj pomoći, intenzivnija suradnja između EU-a i Afrike važnija nego ikad prije; naglašava da je istinsko partnerstvo utemeljeno na zajedničkom multilateralnom djelovanju najučinkovitiji način iskorjenjivanja siromaštva i promicanja mira, blagostanja, demokracije, ljudskih prava, vladavine prava, održive trgovine i ljudskog razvoja; ponovno potvrđuje da provedba Programa UN-a do 2030. i ciljeva održivog razvoja mora služiti kao zajednički orijentir za obnovljeno partnerstvo EU-a i Afrike;
2.	poziva EU da pojača svoja konkretna djelovanja te stratešku komunikaciju i vidljivost diljem Afrike, jasno pokazujući koje su konkretne koristi partnerstva EU-a i Afričke unije koje se temelji na uzajamnom poštovanju, transparentnosti i održivosti; naglašava važnost transparentnog angažmana utemeljenog na vrijednostima, kao protutežu utjecaju vanjskih sila, uključujući Kinu i Rusiju, čije netransparentne financijske i sigurnosne aktivnosti te aktivnosti dezinformiranja mogu ugroziti suverenitet, stabilnost i demokratsko upravljanje u Africi; naglašava da EU mora učinkovitije braniti svoje boje dosljednom diplomacijom, vidljivim ulaganjima i intenzivnijom koordinacijom između Komisije, Europske službe za vanjsko djelovanje (ESVD), Parlamenta i država članica kako bi govorili ujedinjenim europskim glasom;
3.	naglašava da je važno institucionalizirati parlamentarnu dimenziju budućih sastanaka na vrhu EU-a i Afričke unije kao sastavni dio njihova okvira kako bi se osigurala zastupljenost građana, javni nadzor i demokratski doprinos raspravama i ishodima partnerstva; podržava napore za oživljavanje zajedničkog parlamentarnog dijaloga između Europskog parlamenta i Panafričkog parlamenta kao foruma za demokratski dijalog i nadzor; potiče redovite tematske sastanke parlamentarnih odbora s oba kontinenta kako bi se osigurala odgovornost u okviru partnerstva;
4.	poziva 22 države članice EU-a i 66 afričkih partnera koji još nisu ratificirali Sporazum iz Samoe da to učine bez odgode, da njegova primjena ne bude tek privremena, već da u potpunosti stupi na snagu;
5.	potiče Komisiju da bez iznimke provede temeljite procjene učinka i savjetovanja s dionicima, među ostalim s afričkim pandanima na koje izravno utječe zakonodavstvo EU-a, te da svoje prijedloge temelji na svim dostupnim dokazima; obvezuje se da će se savjetovati s afričkim pandanima o predstojećem zakonodavstvu EU-a;
Mir, sigurnost i dobro upravljanje
6.	ponovno potvrđuje da je održiv mir preduvjet za razvoj i blagostanje; podupire mirovne napore pod afričkim vodstvom u okviru Afričke strukture za mir i sigurnost (APSA) i pohvaljuje potporu EU-a u okviru Europskog instrumenta mirovne pomoći; poziva na predvidivo financiranje operacija pod mandatom Afričke unije, među ostalim s pomoću doprinosa koje je procijenio UN; naglašava da suradnja mora poštovati međunarodno pravo, štititi civile i promicati reformu upravljanja; izražava duboku zabrinutost zbog širenja sukoba, džihadističkog terorizma, vojnih udara i propadanja država, nazadovanja demokracije i nasilnog ekstremizma u nekoliko dijelova Afrike; poziva na sveobuhvatan pristup kojim se kombiniraju obrana, izgradnja mira, sigurnosne mjere, prevencija, deradikalizacija i društveno-gospodarski razvoj;
7.	izražava duboku zabrinutost zbog pogoršanja sigurnosne i humanitarne situacije diljem regije Sahel, posebno u Maliju, Nigeru i Burkini Faso, gdje su velika područja i dalje pod kontrolom naoružanih skupina, a civili se suočavaju s masovnim raseljavanjem i nesigurnošću opskrbe hranom; naglašava da se kriza prelijeva u obalne demokracije u zapadnoj Africi i stvara opasan politički vakuum nakon povlačenja međunarodnih misija; osuđuje strategiju Rusije koja nastoji destablizirati regiju, uključujući njezinu odluku da skupinu Wagner integrira u Afričke snage pod kontrolom vlade, kao i ruske operacije dezinformiranja i predatorske prakse nabave resursa; napominje da oslanjanje na takvu potporu vojnih hunti nije uspjelo stabilizirati situaciju i da je omogućilo ponovno otvaranje vrata terorističkim skupinama; žali zbog toga što vojna misija Europske unije za doprinos osposobljavanju oružanih snaga Malija, Misija vojnog partnerstva EU-a u Nigeru i Misija EU-a za izgradnju kapaciteta u Nigeru te druge međunarodne inicijative nisu osigurale trajan mir; poziva da se na temelju dokaza temeljito procijene mandat, uloga i politike te da se temeljito revidira i integrira strategija zajedničke sigurnosne i obrambene politike EU-a za regiju Sahel koja je u skladu s razvojnom politikom i kojoj se potpora pruža iz Europskog instrumenta mirovne pomoći; daje prednost humanitarnom pristupu i zaštiti civila te uvjetuje sigurnosnu pomoć EU-a potpunim poštovanjem međunarodnog humanitarnog prava i prava o ljudskim pravima; poziva na koordinirano djelovanje EU-a i Afričke unije utemeljeno na načelima demokracije, ljudskih prava i vladavine prava, uključujući mjere za suzbijanje vanjske manipulacije informacijama i uplitanja, onemogućavanje nezakonitog komercijalnog iskorištavanja resursa i kriminalnih aktivnosti kojima se financiraju oružane skupine te ulaganje u upravljanje, pružanje usluga i lokalne gospodarske mogućnosti za rješavanje strukturnih uzroka nestabilnosti;
8.	izražava duboku zabrinutost zbog kontinuiranog nasilja, političke nestabilnosti i humanitarnih kriza u nekoliko dijelova Afrike; posebno podsjeća na razoran sukob u Sudanu, u kojem su sukobi između Sudanskih oružanih snaga i Snaga za brzu potporu doveli do masovnih civilnih žrtava, raseljavanja i raširenog kršenja ljudskih prava; oštro osuđuje sva zlodjela, uključujući namjerne napade na civile i upotrebu seksualnog nasilja kao ratnog oružja, te poziva na potpunu odgovornost i neometan pristup humanitarnoj pomoći; pozdravlja diplomatske napore na regionalnoj razini i pod vodstvom UN-a te potiče EU da pojača koordinaciju s Afričkom unijom i susjednim državama kako bi se poduprli pregovori o prekidu vatre i uključiva izgradnja mira; sa zabrinutošću primjećuje da je u Libiji stanje još uvijek nestabilno i da nije došlo do pomirenja na nacionalnoj razini, pri čemu ta nestabilnost i dalje utječe na afričku i europsku sigurnost; potiče EU da se, u bliskoj suradnji s UN-om, ponovno angažira radi promicanja jedinstvenog političkog procesa, transparentnih izbora i povlačenja stranih plaćenika; pozdravlja doprinos Misije EU-a za vojnu pomoć Mozambiku ponovnoj uspostavi sigurnosti u pokrajini Cabo Delgado, istodobno naglašavajući potrebu za uključivanjem ljudskih prava, otpornosti zajednice i načela dobrog upravljanja kako bi se osigurala trajna stabilnost i povjerenje na lokalnoj razini; ističe ulogu Misije EU-a za izgradnju kapaciteta u Somaliji u jačanju kapaciteta somalijske policije, kao i pomorske sigurnosti i vladavine prava; poziva na bolju koordinaciju s međunarodnim partnerima i na integraciju rada misije u šire napore EU-a za jačanje upravljanja, pravde i otpornosti u borbi protiv terorizma na Rogu Afrike; i dalje je zabrinut zbog stanja u Etiopiji, među ostalim u regiji Tigre, odakle stižu izvješća o teškim kršenjima ljudskih prava; poziva etiopske vlasti da zajamče neograničen pristup humanitarnoj pomoći, nastave istinski dijalog na nacionalnoj razini i poštuju vladavinu prava i temeljne slobode; naglašava da se svakim angažmanom EU-a u područjima pogođenima sukobima i tranzicijskim kontekstima moraju promicati demokracija, odgovornost i predanost Afrike inicijativama, osiguravajući koordinaciju s Afričkom unijom i regionalnim inicijativama za poticanje pomirenja, stabilnosti i održivog razvoja diljem kontinenta;
9.	poziva EU da pojača napore za promicanje mira, sigurnosti i stabilnosti diljem afričkog kontinenta; poziva na predvidivo, dugoročno financiranje mirovnih operacija pod vodstvom Afričke unije, među ostalim pružanjem doprinosa koje procjenjuje UN u skladu s Rezolucijom Vijeća sigurnosti UN-a 2719 (2023); naglašava potrebu za stalnim afričkim predstavništvom u Vijeću sigurnosti UN-a; podupire mirovne operacije pod afričkim vodstvom i posredničke napore u okviru APSA-e;
10.	poziva Vijeće i Komisiju da ojačaju sigurnosnu i obrambenu suradnju EU-a i Afrike, među ostalim uspostavom djelotvornih zajedničkih kapaciteta za borbu protiv terorizma, nasilnog ekstremizma i vanjskog uplitanja, posebno u nestabilnim državama; naglašava da se takvom suradnjom moraju dopuniti i ojačati afrički napori u okviru APSA-e te da ona mora biti u potpunosti u skladu s međunarodnim pravom, demokratskim nadzorom i načelima ravnopravnog partnerstva; naglašava da se u protuterorističkim operacijama mora u potpunosti poštovati međunarodno humanitarno pravo i pravo o ljudskim pravima; podržava programe EU-a za otpornost zajednice, angažman žena i mladih te obnovu nakon sukoba; apelira na EU i Afričku uniju da provedu Program UN-a za žene, mir i sigurnost te Program UN-a za mlade, mir i sigurnost, osiguravajući ravnopravno sudjelovanje u donošenju odluka;
11.	pozdravlja nedavni mirovni sporazum između Ruande i Demokratske Republike Konga, ali je i dalje duboko zabrinut zbog kontinuiranog nasilja i nesigurnosti u istočnom dijelu DR Konga, posebno u Sjevernom Kivuu i Ituriju; poziva EU da preuzme aktivnu i koordiniranu ulogu u podupiranju provedbe mirovnog procesa, s naglaskom na jačanju uključivosti i sudjelovanja žena, pristupu humanitarnoj pomoći i zaštiti civila; naglašava da se za postizanje trajne stabilnosti mora riješiti problem gospodarske dimenzije sukoba, uključujući nezakonito iskorištavanje prirodnih resursa i sirovina, kao i osigurati pravdu za žrtve ratnih zločina, uključujući seksualno nasilje povezano sa sukobima; potiče Komisiju i Vijeće da odmah obustave primjenu Memoranduma o razumijevanju između EU-a i Ruande o održivim lancima vrijednosti sirovina dok Ruanda ne dokaže da prestaje s uplitanjem i izvozom minerala iskopanih iz područja pod kontrolom paravojne skupine M23; poziva sve aktere da povećaju transparentnost i zaista zabrane ulazak svih „krvavih” minerala u EU; poziva EU da promiče odgovorno nabavljanje, transparentnost u lancima opskrbe i ulaganje u dodanu vrijednost u DR Kongu i regiji Velikih jezera;
12.	naglašava ključnu važnost demokracije te slobodnih i poštenih izbora jer su oni jedini način da se zajamči istinska odgovornost i istinsko zastupanje interesa i prioriteta naroda; poziva na pojačanu suradnju u promatranju izbora i izgradnji demokracije, u partnerstvu s Afričkom unijom i regionalnim organizacijama; poziva na namjensko financiranje lokalnih posrednica i graditeljica mira, mladih graditelja mira i organizacija civilnog društva; ponovno potvrđuje ključnu ulogu žena i mladih u izgradnji mira i upravljanju;
13.	podsjeća da su kršćani najprogonjenija vjerska zajednica na svijetu; s posebnom zabrinutošću primjećuje situaciju kršćana u regiji Sahel;
14.	ističe da su crkve ključni pružatelji osnovnih socijalnih usluga u Africi; poziva Komisiju da te partnere uključi u provedbu programa EU-a; u tom kontekstu poziva Komisiju i ESVD da promiču dijalog s crkvama u partnerskim zemljama;
15.	izražava zabrinutost zbog sve većeg političkog utjecaja Kine u Africi i širenja njezinih globalnih inicijativa, uključujući inicijativu „Jedan pojas, jedan put”; napominje da su ti projekti, iako su mobilizirali znatna ulaganja, često nedovoljno transparentni i mogu rezultirati ekonomskom ovisnošću; poziva EU da uloži dodatne napore kako bi ponudio održivu i transparentnu alternativu utemeljenu na vrijednostima i na lokalnoj odgovornosti, poštenom tržišnom natjecanju i uzajamnoj koristi; poziva EU da poboljša svoju stratešku komunikaciju i vidljivost, da promiče zajedničke projekte Afričke unije i EU-a u području infrastrukture, digitalizacije i inovacija te da podupire neovisne medije i obrazovne inicijative kako bi se pokazale dugoročne prednosti zajedničkog modela partnerstva između EU-a i Afričke unije; prepoznaje stratešku važnost kritičnih sirovina i za Afriku i za Europu te naglašava da se suradnja u tom području mora temeljiti na uzajamnoj koristi, transparentnosti i održivosti; poziva na povećanje otpornosti Europe kako bi se uslijed pretjerane ovisnosti provela diversifikacija putem partnerstava kojima se promiču odgovorno rudarstvo, lokalna dodana vrijednost i razvoj vještina; naglašava da bi se inicijativama u okviru paketa ulaganja Afrika – Europa u sklopu strategije Global Gateway trebali poticati otporni, pravedni i okolišno odgovorni lanci opskrbe, osiguravajući da suradnja u području resursa doprinosi održivom i uključivom rastu te gospodarskoj diversifikaciji u afričkim zemljama;
Održivi razvoj i rast, trgovina i infrastruktura
16.	podržava potpunu provedbu kontinentalnog područja slobodne trgovine u Africi kao pokretača kontinentalne integracije i poziva EU da se pobrine za tehničku i financijsku pomoć njegovim institucijama, carinsko usklađivanje i spremnost privatnog sektora;
17.	ističe središnju ulogu Instrumenta za susjedstvo, razvoj i međunarodnu suradnju – Globalna Europa kao glavnog okvira EU-a za vanjsko financiranje kad je riječ o potpori suradnji s Afrikom; naglašava da je učinkovita upotreba Instrumenta za susjedstvo, razvoj i međunarodnu suradnju – Globalna Europa i njegova instrumenta sljednika ključna za osiguravanje usklađenosti između prioriteta politika, ulaganja u okviru strategije Global Gateway i inicijativa Tima Europa, kao i za jamčenje transparentnosti, odgovornosti i mjerljivih rezultata u razvojnom djelovanju EU-a te za ispunjavanje obveza iz Ugovora o EU-u, uključujući promicanje iskorjenjivanja siromaštva, održivog razvoja, ljudskih prava, međunarodne suradnje i rodne ravnopravnosti;
18.	poziva države članice da provedu temeljitu procjenu nedostataka u svojim prethodnim pristupima razvojnoj suradnji s Afrikom i vanjskoj pomoći za Afriku te da revidiraju i prilagode svoje strategije za Afriku u cilju poticanja održivog blagostanja na kontinentu i postizanja istinski uzajamno korisnih partnerstava; naglašava važnost osiguravanja usklađenosti politika radi razvoja u svim vanjskim politikama EU-a, uzimajući u obzir pitanja trgovine, migracija, klime i sigurnosti; ističe važnu ulogu mreže Parlamenta za usklađenost politika radi razvoja u postizanju bolje usklađenosti vanjskih politika EU-a; ističe da je službena razvojna pomoć i dalje neophodna u najmanje razvijenim zemljama, zemljama s niskim dohotkom i nestabilnim državama; poziva države članice da održe i pojačaju napredak prema ostvarenju dugogodišnjeg cilja UN-a da se 0,7 % bruto nacionalnog dohotka izdvaja za službenu razvojnu pomoć te da povećaju udio usmjeren prema najmanje razvijenim zemljama, u skladu s obvezama preuzetima na razini EU-a i međunarodnoj razini; potiče istraživanje inovativnih i pravno utemeljenih financijskih instrumenata, uključujući dobrovoljnu preraspodjelu posebnih prava vučenja Međunarodnog monetarnog fonda, ako je to izvedivo, te upotrebu strukturiranih i transparentnih zamjena duga za klimatske mjere ili zamjena duga za razvoj kako bi se povećala sredstva za prilagodbu klimatskim promjenama i otpornost na te promjene; poziva Komisiju i države članice da pri potpisivanju sporazumâ s afričkim zemljama vode računa o interesima najudaljenijih regija;
19.	izražava duboku zabrinutost zbog sve većeg dužničkog opterećenja s kojim se suočavaju mnoge afričke zemlje; poziva EU i druge relevantne partnere da podrže sveobuhvatno restrukturiranje duga i reformu globalne financijske strukture kako bi se osigurali pravedniji uvjeti i transparentnost;
20.	uviđa napore da se vanjsko djelovanje EU-a učini dosljednijim putem instrumenta Globalna Europa i strategije Global Gateway, naglašavajući pritom da fleksibilnost mora biti popraćena predvidljivošću, odgovornošću, transparentnošću i parlamentarnim nadzorom; poziva Komisiju, ESVD, Vijeće i države članice da se pobrinu za to da paket ulaganja Afrika – Europa u okviru strategije Global Gateway ostvari opipljive rezultate tako što će se projekti uskladiti s afričkim prioritetima, spriječiti neodrživ dug, poduprijeti iskorjenjivanje siromaštva i promicati ljudski razvoj u skladu s ciljevima održivog razvoja i obvezama iz Ugovora; uviđa da inicijative velikih ulaganja same po sebi ne mogu riješiti problem složenih okolnosti nestabilnih okruženja pogođenih sukobima ni slabih točki najmanje razvijenih i visokozaduženih zemalja; stoga poziva na to da se u okviru budućeg instrumenta Globalna Europa predvidi namjenska strategija EU-a za angažman u nestabilnim okolnostima, koja bi obuhvaćala politički dijalog, izgradnju mira, humanitarnu pomoć i razvojno djelovanje, te istodobno naglašava potrebu za namjenskom humanitarnom pomoći u sljedećem višegodišnjem financijskom okviru; naglašava da se snažnijim delegacijama EU-a i istinskim partnerstvima s afričkim dionicima treba poboljšati vidljivost i koordinacija projekata koje financira EU;
21.	s ozbiljnom zabrinutošću primjećuje da postoje brojni dokazi o nezakonitom rudarenju i krijumčarenju minerala te povezanom učinku na stabilnost i razvoj u regijama bogatima resursima; podsjeća na veze između rudarstva i kršenja ljudskih prava, uništavanja okoliša, jagme za zemljištem i nasilnih sukoba;
22.	poziva na stvaranje posebnog pakta za industrijalizaciju između EU-a i Afrike pod zajedničkim pokroviteljstvom Afričke unije, EU-a i regionalnih razvojnih banaka kako bi se mobilizirao javni i privatni kapital, čime bi se osiguralo da Afrika ne bude samo izvor sirovina, već i središte za preradu, proizvodnju i inovacije; naglašava da bi ta inicijativa bila konkretan izraz ravnopravnog partnerstva kojim bi se poticao dugoročni rast i održivi lanci vrijednosti na oba kontinenta; izražava zabrinutost zbog povlačenja Agencije SAD-a za međunarodni razvoj (USAID) i smanjenja opsega njezinih programa, što je stvorilo znatne nedostatke u financiranju osnovnih usluga; poziva Komisiju i države članice da bolje usklade programe Instrumenta za susjedstvo, razvoj i međunarodnu suradnju – Globalna Europa i Tima Europa sa službeno dogovorenim ciljevima i minimalnim ciljevima potrošnje za supsaharsku Afriku i tematske programe te da iskoriste te instrumente kako bi se prema potrebi brzo premostili nedostaci u financiranju, dajući prednost iskorjenjivanju siromaštva, zdravlju, rodnoj ravnopravnosti, obrazovanju, sigurnosti opskrbe hranom i prilagodbi klimatskim promjenama u najugroženijim afričkim zemljama; naglašava da je, s obzirom na to da se humanitarna pomoć temelji na potrebama, potrebno namjensko financiranje odvojeno od financiranja ostalog vanjskog djelovanja; ističe važnost ravnopravnog bliskog dijaloga između Sjedinjenih Američkih Država, EU-a i Afričke unije kako bi se ostvarili zajednički ciljevi poticanja demokracije, razvoja i blagostanja u Africi, kao i preispitivanja politike „mir za resurse”;
Ulaganje u žene, mlade, ljudski razvoj i mobilnost
23.	naglašava da mladi iz Afrike moraju biti u središtu obnovljenog partnerstva EU-a i Afrike; naglašava da partnerstvo EU-a i Afričke unije predstavlja priliku za afričke vlade da svojim građanima pruže mogućnosti, uključujući otvaranje radnih mjesta, te da EU može pomoći i poduprijeti takve napore koje predvodi Afrika; naglašava da je zbližavanje mladih s obaju kontinenata zahvaljujući većem uzajamnom razumijevanju i snažnijim vezama ključno za trajno i ravnopravno partnerstvo; poziva na osnaživanje programa razmjene studenata i istraživača; podržava veće sudjelovanje europskih studenata u programima razmjene s afričkim sveučilištima; nadalje, poziva na veću potporu afričkim sveučilištima, strukovnim ustanovama i inicijativama koje predvode mladi kako bi se poboljšale vještine, inovacije i razmjena;
24.	poziva na uspostavu namjenskog fonda Afrike i EU-a za inovacije za mlade radi financiranja start-up poduzeća i projekata zajednice koje vode mladi poduzetnici;
25.	uviđa da su migracije zajednička stvarnost koja stvara velike izazove za oba kontinenta i može ponuditi prilike samo ako se na odgovarajući način i odgovorno upravlja njima; poziva EU i njegove države članice da nastave razvijati i provoditi strateška i prilagođena partnerstva s afričkim zemljama, jesu li usmjerena na migracije ili su šireg opsega uz migracije kao središnji dio, koja se temelje na zajedničkim interesima i mjerljivim obvezama u području upravljanja granicama, vraćanja i ponovnog prihvata te borbe protiv nezakonitih migracija, krijumčarenja migranata, trgovine ljudima i terorizma; posebno poziva na pojačanu suradnju sa zemljama podrijetla i tranzita kako bi se spriječile nezakonite migracije, razbile krijumčarske mreže i poboljšalo vraćanje te kako bi se produbila suradnja u području sigurnosti i borbe protiv terorizma; naglašava da takva suradnja mora doprinijeti dugoročnoj stabilnosti i uzajamno korisnim ishodima za oba kontinenta;
26.	poziva EU i Afričku uniju da poštuju i promiču prava žena i rodnu ravnopravnost, osiguraju pristup obrazovanju i ostvarivanje spolnog i reproduktivnog zdravlja i prava, promiču potpuno, ravnopravno i smisleno sudjelovanje žena u donošenju odluka i na tržištu rada te da se bore protiv rodno uvjetovanog nasilja i štetnih praksi; ponavlja da su rodna ravnopravnost i osnaživanje žena preduvjeti za uključiv rast i održivi razvoj; poziva EU da osigura namjensko financiranje programa za rodnu ravnopravnost u skladu sa svojim Akcijskim planom za rodnu ravnopravnost III; poziva na postavljanje ambicioznih ciljeva financiranja kako bi se ostvario cilj održivog razvoja br. 5 o rodnoj ravnopravnosti i osnažili odgovori iza kojih stoje žene;
27.	naglašava važnost borbe protiv kršenja prava žena u Africi, posebno protiv sakaćenja ženskih spolnih organa;
28.	naglašava da je zdravstvena sigurnost zajednički globalni izazov i izražava zabrinutost zbog toga što znatni proračunski rezovi u tom sektoru ugrožavaju desetljeća napretka u globalnom zdravlju, čime se ugrožavaju milijuni života; pozdravlja potporu EU-a afričkim centrima za kontrolu i prevenciju bolesti, centrima za proizvodnju cjepiva i Afričkoj agenciji za lijekove; naglašava ključnu ulogu EU-a u financiranju zdravstvenih programa kojima se spašavaju životi, uključujući prevenciju i liječenje HIV-a i AIDS-a te programe spolnog i reproduktivnog zdravlja; poziva na kontinuiranu suradnju u području pripravnosti na pandemije, lokalne farmaceutske proizvodnje i univerzalnog zdravstvenog osiguranja;
Klima, okoliš i multilateralna suradnja
29.	poziva na zajednički napredak na afričkom jedinstvenom tržištu električne energije, u prekograničnim interkonekcijama i održivoj urbanizaciji; poziva EU da pravedno doprinese financiranju borbe protiv klimatskih promjena za prilagodbu klimatskim promjenama i njihovo ublažavanje u Africi, podupirući inicijative kao što su Veliki zeleni zid i NaturAfrica koje kombiniraju zaštitu okoliša s otvaranjem radnih mjesta i ruralnim razvojem; prepoznaje klimatske promjene kao zajednički izazov i priliku za suradnju Afrike i EU-a; pozdravlja inicijativu Afrike i Europe za zelenu energiju, čiji je cilj do 2030. osigurati 50 GW kapaciteta iz obnovljivih izvora i pristup električnoj energiji za 100 milijuna ljudi;
30.	poziva na snažnije djelovanje Afričke unije i EU-a i zajedničko zagovaranje na sastancima konferencije stranaka kako bi se osiguralo pravedno financiranje borbe protiv klimatskih promjena, prijenos tehnologije i financiranje Fonda za odgovor na gubitke i štetu; naglašava da svi veliki proizvođači emisija stakleničkih plinova, uključujući članove skupine G20, moraju biti predvodnici u provedbi Pariškog sporazuma; pozdravlja stalno članstvo Afrike u skupini G20 i podržava veću zastupljenost Afrike u globalnom upravljanju; predlaže da Afrička unija i EU uspostave godišnji dijalog na visokoj razini o klimi i održivosti kako bi pratili napredak i uskladili politike o energiji, bioraznolikosti i zaštiti okoliša;
Daljnji koraci
31.	pozdravlja održavanje sedmog sastanka na vrhu EU-a i Afričke unije u Luandi kao važnu priliku za afričke i europske čelnike da ponovno potvrde svoju predanost partnerstvu EU-a i Afričke unije; poziva sudionike da iskoriste tu priliku kako bi najavili mjerljive obveze za sljedećih pet godina, posebno donošenjem zajedničkog akcijskog plana za razdoblje od 2025. do 2030., plana za udvostručenje trgovine i ulaganja između Afrike i EU-a do 2030. te obnovljenog zajedničkog okvira za digitalnu transformaciju i partnerstva za zelenu energiju;
32.	poziva Komisiju i ESVD da uspostave godišnji dijalog na visokoj razini s Komisijom Afričke unije i regionalnim gospodarskim zajednicama u četiri prioritetna područja: mir i sigurnost, trgovina i gospodarska suradnja, migracije i mobilnost te održivost i djelovanje u području klime, radi evaluacije prioriteta partnerstva, praćenja provedbe i doprinosa procesu sastanaka na vrhu između EU-a i Afričke unije te EU-ovu višegodišnjem financijskom okviru; predlaže da se savjetovanja između EU-a i Afričke unije institucionaliziraju svake godine na ministarskoj razini te na razini visokih dužnosnika kako bi se time osigurali kontinuirana koordinacija, odgovornost i prilagodljivo osmišljavanje politike;
33.	naglašava važnost jačanja parlamentarne dimenzije partnerstva Afrike i Europe; poziva na to da se prije tog sastanka na vrhu organizira sastanak zastupnika u Europskom parlamentu i zastupnika u Panafričkom parlamentu kako bi se osiguralo da glasovi izabranih predstavnika s oba kontinenta doprinesu oblikovanju programa, prioriteta i ishoda predstojećeg sastanka na vrhu EU-a i Afričke unije; naglašava da bi takav dijalog poboljšao demokratski legitimitet, potaknuo uzajamno razumijevanje i osigurao da zaključci sastanka na vrhu odražavaju zabrinutosti i težnje građana Afrike i Europe; također naglašava važnost smislenog sudjelovanja civilnog društva u partnerstvu i na sastancima na vrhu; pohvaljuje odluku Europskog parlamenta o otvaranju ureda u Addis Abebi kako bi se pomno pratile aktivnosti i postupci donošenja odluka Afričke unije i njezina Panafričkog parlamenta;
34.	poziva svoju predsjednicu da pozove afričke čelnike država da se redovitije obraćaju Parlamentu, osiguravajući uravnoteženu geografsku zastupljenost i potičući dublji politički dijalog između dvaju kontinenata;
°
°         °
35.	nalaže svojoj predsjednici da ovu Rezoluciju proslijedi predsjedniku Europskog vijeća, predsjednici Komisije, potpredsjednici Komisije / visokoj predstavnici Unije za vanjske poslove i sigurnosnu politiku, Vijeću, Komisiji Afričke unije, Panafričkom parlamentu, vladama i parlamentima država članica EU-a i država članica Afričke unije te glavnom tajniku Ujedinjenih naroda i glavnom tajniku Organizacije afričkih, karipskih i pacifičkih država.

